# Rossell

Rossell és un municipi del País Valencià situat a la comarca del Baix Maestrat. Limita amb la Pobla de Benifassà (Baix Maestrat), Vallibona (Ports), Canet lo Roig (Baix Maestrat) i la Sénia (Montsià, a Catalunya). Compta amb dos nuclis més: Bel i les Cases del Riu.

## Geografia

Està situat en el sector septentrional de la comarca, en el límit amb la província de Tarragona. Travessen el seu terme els rius Cervol i Sénia. El clima és mediterrani amb hiverns suaus i estius poc calorosos.
Pel que fa al relleu, s'hi distingixen tres zones: al nord, la més muntanyosa i elevada (Muntanyes de Benifassà), amb l'antic terme de Bel inclòs; una zona intermèdia de transició on se situa el nucli poblacional de Rossell; i l'àrea meridional de les Planes, on es troben els camps de cultiu. A més del riu Cervol i del riu de la Sénia que travessen el terme, este és drenat pel barranc de Requena (que travessa per la part central en direcció nord-oest/sud-oest) i els seus afluents, el barranc dels Tóner i el de la Sotarraina; i pel barranc de l'Ullastre.
En 1972 va annexionar-se el terme municipal de Bel; és per això que avui part del seu territori pertany a la subcomarca de la Tinença de Benifassà.

## Història

A les coves de les Bruixes, de Blai o Barberana trobem els primers indicis de poblament humà. Així, al Polseguer, el coll del Moro, el Carrasclet i el mas de Vito hi ha restes dels ibers i dels romans, com ara un bust de marbre del segle I aC. Els musulmans hi van fundar el llogaret que ha perviscut fins als nostres dies com a Bel, i que fou ocupat per Pere II (1177-1213) en 1208, conquerit definitivament per Jaume I (1208-1276) i fundat com a poble per Blasc d'Alagó. Va ser manat poblar amb carta pobla de 1237, per Hug de Follalquer, mestre de l'orde de Sant Joan de l'Hospital, i pagaven els pobladors al monestir de Benifassà els dos terços del delme. Uns anys després fou involuntària protagonista d'un plet entre el monestir de Benifassà i els hospitalers pel seu senyoriu que, el 1286, recau en la Batlia de Cervera, de la qual era el poblet més petit. En 1317 la Batlia esdevé propietat de l'Orde de Montesa i estigué sota eixe senyoriu fins al XIX. Resultà incendiada durant la Guerra dels Segadors el 1648 pel mariscal francés Schonberg. El 1705 Felip V (1683-1746) va fortificar Bel; en el segle xix va ser zona d'operacions del carlista Ramon Cabrera i de diferents roders com ara Salom, Tarranc o Currutaco.
L'any 1972 el municipi de Bel va agregar-se a Rossell.

## Demografia

Evolució demogràfica (des de 1877) Censos de població :
| Nota: | (*) En 1971 s'integra Bel en el municipi de Rossell. |
| | Font: Institut Nacional d'Estadística |
Evolució demogràfica en els darrers anys Padró municipal d'habitants :
| Any | 2000 | 2001 | 2002 | 2003 | 2004 | 2005 | 2006 | 2007 | 2008 | 2009 | 2010 | 2011 | 2012 | 2013 |
| Població | 1119 | 1230 | 1272 | 1277 | 1291 | 1260 | 1275 | 1228 | 1217 | 1187 | 1189 | 1164 | 1160 | 1097 |

## Política i govern
### Composició de la Corporació Municipal

El Ple de l'Ajuntament està format, des de 2019, per 7 regidors. Abans en tenia 9. En les eleccions municipals de 26 de maig de 2019 van ser elegits 6 regidors del Partit Socialista del País Valencià (PSPV-PSOE) i 1 del Partit Popular (PP).
Eleccions municipals de 26 de maig de 2019 - Rossell :
| Candidatura | Candidatura | Candidatura | Cap de llista | Vots | Vots | Regidors |
| | Partit Socialista del País Valencià-PSOE | | Evaristo Martí Vilaró | 430 | 75,31% | 6 (-1) |
| | Partit Popular | | Ernesto Santiago Serret Benito | 96 | 16,81% | 1 (-1) |
| | Vots en blanc | | | 45 | 7,88% | |
| Total vots vàlids i regidors | Total vots vàlids i regidors | Total vots vàlids i regidors | Total vots vàlids i regidors | 571 | 100 % | 7 (-2) |
| | Vots nuls | Vots nuls | Vots nuls | 30 | 4,99% | |
| Participació (vots vàlids més nuls) | Participació (vots vàlids més nuls) | Participació (vots vàlids més nuls) | Participació (vots vàlids més nuls) | 601 | 76,76%** | |
| Abstenció | Abstenció | Abstenció | Abstenció | 182* | 23,24%** | |
| Total cens electoral | Total cens electoral | Total cens electoral | Total cens electoral | 783* | 100 %** | |
| Alcalde: Evaristo Martí Vilaró (PSPV) (15/06/2019) Per majoria absoluta dels vots dels regidors (6 vots de PSPV) |||||||
| Fonts: JEC, JEZ Vinaròs, M. Interior, Periòdic Ara. (* No són vots sinó electors. ** Percentatge respecte del cens electoral.) |||||||

### Alcaldia

Des de 1999 l'alcalde de Rossell és Evaristo Martí Vilaró del Partit Socialista del País Valencià (PSPV-PSOE).
Llista d'alcaldes des de les eleccions democràtiques de 1979 :
| Període | Alcalde o alcaldessa | Partit polític | Data de possessió | Observacions |
| 1979–1983 | José Bel Bel | PSPV-PSOE | 19/04/1979 | -- |
| 1983–1987 | Domingo Gavalda Cuartiella | PSPV-PSOE | 28/05/1983 | -- |
| 1987–1991 | Jesús A. Vicente Fenollosa | CDS | 30/06/1987 | -- |
| 1991–1995 | Lorenzo Verge Auxán | CDS | 15/06/1991 | -- |
| 1995–1999 | Lorenzo Verge Auxán | PP | 17/06/1995 | -- |
| 1999–2003 | Evarist Martí Vilaró | PSPV-PSOE | 03/07/1999 | -- |
| 2003–2007 | Evarist Martí Vilaró | PSPV-PSOE | 14/06/2003 | -- |
| 2007–2011 | Evarist Martí Vilaró | PSPV-PSOE | 16/06/2007 | -- |
| 2011–2015 | Evarist Martí Vilaró | PSPV-PSOE | 11/06/2011 | -- |
| 2015–2019 | Evarist Martí Vilaró | PSPV-PSOE | 13/06/2015 | -- |
| 2019-2023 | Evarist Martí Vilaró | PSPV-PSOE | 15/06/2019 | -- |
| Des de 2023 | Evarist Martí Vilaró | PSPV-PSOE | 17/06/2023 | -- |
| Fonts: Generalitat Valenciana |||||

## Economia

L'economia de Rossell es basa en una agricultura de secà (principalment oliveres i ametlers) i una certa indústria (construcció, mobles, alimentació) ajudades per l'explotació de granges de porcs, pollastres i conills.

## Monuments

* Restes de les muralles, declarades Bé d'Interés Cultural.
* Església dels Sants Joans. L'església parroquial presenta una façana barroca amb certes influències classicistes. Això ens fa creure que és del segle xviii, moment en el qual es va produir un creixement important del poble. Declarada Bé de Rellevància Local (BRL), dintre de la tipologia Edificis religiosos-esglésies.
* Església de Sant Jaume de Bel. L'església de Bel és, gràcies a la seua portalada, l'exemple més reeixit d'art romànic a la comarca. Declarada Bé de Rellevància Local (BRL) dintre de la tipologia Edificis religiosos-esglésies.
* Ermita de Sant Marc. Capelleta al cim d'una elevació, al nord del poble.

## Festes i celebracions

* Sant Antoni. Se celebra el cap de setmana corresponent al 17 de gener.
* Fira de Sant Josep. Fira de maquinària, comercial i industrial celebrada el cap de setmana següent al 19 de març.
* Festes majors. Se celebre en honor de l'Assumpció de la Mare de Déu, al voltant del 15 d'agost.

## Rossellans il·lustres

* Vicent Fonollosa Pla, metge internista a l'Hospital Universitari Vall d'Hebron i degà de la Facultat de Medicina de la Universitat Autònoma de Barcelona

## Referències

* ↑ Decreto 1278/1972, de 27 de abril, por el que se aprueba la incorporación del Municipio de Bel al de Rosell, de la provincia de Castellón (BOE núm. 120 de 19/05/1972).
* ↑ Aquestes dades ofereixen la població de dret (1877-1991) i la població resident (2001-2011), conceptes equivalents segons indica el mateix INE.
* ↑ Institut Nacional d'Estadística. Nomenclátor: Población del Padrón Continuo por Unidad Poblacional.
* ↑ Castell Albiol, Jesús (secretari). «Acta de constitució de l'Ajuntament», 15-06-2019.
* ↑ Junta Electoral Central «Resolución de 2 de julio de 2019, de la Presidencia de la Junta Electoral Central, por la que se procede a la publicación del resumen de los resultados de las elecciones locales convocadas por Real Decreto 209/2019, de 1 de abril, y celebradas el 26 de mayo de 2019, según los datos que figuran en las actas de proclamación remitidas por cada una de las Juntas Electorales de Zona. Provincias: Cantabria, Castellón, Ciudad Real, Córdoba, A Coruña, Cuenca, Gipuzkoa y Girona». Butlletí Oficial de l'Estat, 184, 02-08-2019, pàg. 84.173 [Consulta: 29 abril 2020].
* ↑ Junta Electoral de Zona de Vinaròs «Relación de candidaturas proclamadas para las elecciones municipales de 26 de mayo de 2019» (pdf) (en castellà). Butlletí Oficial de la Província de Castelló. Diputació Provincial de Castelló [Castelló], 56, 30-04-2019, pàg. 10-11. inserció=1870 [Consulta: 27 març 2020].
* ↑ Ministeri de l'Interior. Govern d'Espanya. «Resultats provisionals - Eleccions locals 2019». Arxivat de l'original el 25 de juny 2019. [Consulta: 25 juliol 2019].
* ↑ Ara. «Eleccions municipals 2019. Resultats a Rossell», 26-05-2019. [Consulta: 25 juliol 2019].
* ↑ Direcció d'Anàlisi i Polítiques Públiques de la Presidència. Generalitat Valenciana. «Banc de Dades Municipal. Rossell. Històric de Govern Local». Portal d'informació ARGOS. [Consulta: 10 juny 2020].

## Enllaços externs

* Web de l'Ajuntament de Rossell.
* Parc Natural de la Tinença de Benifassa
* País Valencià, poble a poble, comarca a comarca, de Paco González Ramírez, d'on se n'ha tret informació amb el seu consentiment.
* Institut Valencià d'Estadística Arxivat 2010-06-18 a Wayback Machine..
* Portal de la Direcció General d'Administració Local de la Generalitat Arxivat 2008-05-26 a Wayback Machine..